钦定古今图书集成/明伦汇编/官常典/第100卷 > 郑恭王厚烷
## 钦定古今图书集成/明伦汇编/官常典/第100卷 > 郑恭王厚烷

按《明外史郑靖王传》：恭王厚烷，东垣王见𣹟孙，懿王
祐檡子也。正德十六年嗣封。世宗南巡，厚烷迎谒，加
禄三百石。疏奏母阎太妃贞孝事迹，诏付史馆。其后
帝修斋醮，诸王争遣使进香，厚烷独不遣。上书请帝
修德讲学，进居敬穷理、克己存诚。四箴，演《连珠》十章，
以神仙土木为规讽，语切直。帝怒，诏曰：“前宗室有谤
讪者，置不治。兹复效尤。王，今之西伯也，欲为为之。”厚
烷谢罪，罪其长史。未几，而有《祐橏》之事。初，祈锳有子
十人，次《盟津》王见濍，次《东垣王见𣹟》。见濍母有宠于
祈锳，规夺嫡不得，窃世子金册以去。祈锳索之急，因
怨不复朝，所为益不法。祈锳言之宪宗，革为庶人。康
王无子，见濍子祐橏应及，以前罪废，乃立东垣王子。
至是，祐橏求复郡王爵，怨厚烷不为奏乘。帝怒，摭厚
烷四十罪，以叛逆告。诏驸马中官即讯，还报，反无验。
治宫室名号，拟乘舆则有之。帝怒曰：“厚烷讪朕躬，在国骄傲无礼，大不道。”锢之凤阳。穆宗即位，复王爵，增
禄四百石。厚烷自少迄老，布衣蔬食。万历十九年薨，
谥曰恭王。世子载堉笃学有至性。痛父非罪见系，筑
土室宫门外，席槁独处者十九年，厚烷还国始入宫。
厚烷薨，载堉曰：“郑宗之序，盟津为长。前王见濍既锡
谥复爵矣，爵宜归盟津后避之山中。”礼臣言：“载堉虽
深执让节，嗣郑王已三世，无中更理，宜以载堉子翊
锡嗣。”载堉执奏如初，乃以祐橏之孙《载玺》嗣，而令载
堉及翊锡以世子、世孙禄终其身，子孙仍封东垣王。
载堉以二十一年上疏请于神宗，宗室皆得儒服就
试，毋论中外职，中式者视才品器使。诏允行。二十三
年秋，复上《历算岁差之法》及所著《乐律书》，考辨详确，
识者称之。卒，谥端清。崇祯中，载玺子翊锺以罪赐死，
国除。时谓载堉深于数学，殆前知云。

按《藩献记》：郑王厚烷，郑懿王子也。嘉靖六年嗣爵。二
十七年七月，疏请上修德讲学，并进居敬、穷理、克己、
存诚诸箴。复演《连珠》十章，以简礼、怠政、饰非恶谏、神
仙土木为规讽，词语切直。上手诏曰：“汝觇知宗室有
谤讪者，故兹效尤，汝真今之西伯也。”罪其长史。再逾
年，而盟津长子祐橏讦王跋扈诅咒煽惑诸不法事。
上大震怒，并责前四疏不臣，夺爵，幽凤阳。世子载堉，
亦笃学有至性，痛王非罪见系，不敢安寝。筑一室王
宫门外，席槁独处者十九年。《穆宗》皇帝即位，赦免还
国。岁加王禄四百石，世子乃入宫而居。